**Eetu Luostarinen** (s. 2. syyskuuta 1998 Siilinjärvi) on suomalainen jääkiekkoilija ja maailmanmestari, joka pelaa NHL-seura Florida Panthersissa. Hän on pelipaikaltaan keskushyökkääjä. Luostarinen voitti maailmanmestaruuden Suomen maajoukkueen kanssa maailmanmestaruuskilpailuissa 2019.

Ura
---

### Seuraura

#### Uran alku KalPassa

Luostarinen on Kalevan Pallon kasvatti. Hän debytoi seuran SM-liigajoukkueessa kaudella 2016–2017 pelattuaan edellisen kauden vielä kokonaan B-nuorissa. Luostarinen pelasi ensimmäisen SM-liigaottelunsa 10. marraskuuta 2016 vieraissa Saimaan Palloa vastaan. Hänet merkittiin KalPan nelossentteriksi laidoilleen Topi Piipponen ja Mikko Nuutinen. Luostarinen sai ottelussa jääaikaa 7.11 minuuttia. Liigauransa avausmaalin hän teki 10. joulukuuta 2016 vieraissa Tapparaa vastaan. Tammikuussa 2017 Luostarinen teki KalPan kanssa kolmivuotisen jatkosopimuksen. Hän lopulta murtautui joukkueen SM-liigakokoonpanoon ja hänen tulokaskautensa toi 32 runkosarjaottelussa tehot 3+4=7 ja 17 playoff-ottelussa tehot 1+2=3. Luostarinen voitti kauden päätteeksi SM-hopeaa.

Carolina Hurricanes varasi Luostarisen toisella kierroksella 42. pelaajana NHL:n varaustilaisuudessa 2017. Kaudella 2017–2018 hän teki 55 runkosarjaottelussa tehot 6+14=20 ja kuudessa playoff-ottelussa tehot 1+2=3. 5. tammikuuta 2018 Luostarinen teki SM-liigauransa ensimmäisen kypärätempun JYPiä vastaan. Hänen kaksi ensimmäistä maaliaan syntyivät ylivoimalla. Niistä ensimmäinen jäi KalPan 5–0-voittoon päättyneen ottelun ratkaisumaaliksi. Luostarinen keräsi ottelussa myös syöttöpisteen Alexander Ruutun tekemään maaliin. Jukka Oksanen valitsi hänet ottelun Alumnien tähtien ykköstähdeksi. Luostarinen vahvisti myös KalPan A-nuoria pudotuspeleissä. Hän voitti kauden päätteeksi A-nuorten Suomenmestaruuden.

Kaudella 2018–2019 Luostarinen oli tehoilla 15+21=36 KalPan paras maalintekijä Tommi Jokisen kanssa sekä toiseksi paras pistemies Alexandre Texierin jälkeen. Hän voitti kauden aikana myös Spengler Cupin.

#### NHL-tulokassopimus

Toukokuussa 2019 Luostarinen teki kolmivuotisen NHL-tulokassopimuksen Carolina Hurricanesin kanssa. Hänen kausipalkkansa ensimmäisenä sopimusvuotena NHL:n puolella on 750 000 dollaria ja kahtena jälkimmäisenä kautena 832 500 dollaria, mikäli Luostarinen pysyy NHL:ssä koko sopimuksen ajan. Lisäksi hän saa 277 500 dollarin allekirjoituspalkkiot. Syksyn 2019 harjoitusleirin päätteeksi Hurricanes lähetti Luostarisen AHL-joukkue Charlotte Checkersin vahvuuteen. Hän teki kymmenessä ensimmäisessä ottelussa tehot 5+2=7 ja johti joukkueen sisäistä maalipörssiä, kunnes marraskuussa Luostarinen nostettiin Hurricanesin NHL-joukkueen vahvuuteen. Luostarinen teki NHL-debyyttinsä 7. marraskuuta 2019 New York Rangersia vastaan. Hänet merkittiin Hurricanesin nelossentteriksi laidoilleen Brock McGinn ja Brian Gibbons. Luostarinen sai ottelussa jääaikaa 9.21 minuuttia. Hän pelasi alkukaudella kahdeksan NHL-ottelua tehden yhden syöttöpisteen. AHL:ssä Luostarinen pelasi 44 runkosarjaottelua tehopistein 8+17=25, kunnes NHL:n siirtotakarajalla helmikuussa 2020 Hurricanes kauppasi hänet, hyökkääjät Erik Haulan ja Lucas Wallmarkin sekä puolustaja Chase Priskien Florida Pantherseille vaihdossa, jossa Hurricanes vastaanotti hyökkääjä Vincent Trocheckiin. Luostarinen siirtyi AHL-joukkue Springfield Thunderbirdsin vahvuuteen, jossa hän pelasi viisi runkosarjaottelua ilman tehopisteitä, kunnes koronaviruspandemia päätti AHL-kauden maaliskuussa 2020.

Elokuussa 2020 Panthers lainasi Luostarisen alustavasti marraskuuhun asti ulottuvalla sopimuksella KalPan SM-liigajoukkueeseen. Hän pelasi siellä kaikkiaan 17 ottelua tehopistein 5+10=15, joilla Luostarinen oli KalPan sisäisessä pistepörssissä toisena Miikka Pitkäsen jälkeen, kunnes joulukuussa Panthers kutsui hänet harjoitusleirilleen. Luostarinen otti paikan joukkueen NHL-kauden 2020–2021 avauskokoonpanosta. Hän pelasi Panthers-debyytissään 17. tammikuuta 2021 Chicago Blackhawksia vastaan kolmossentterinä. Luostarinen teki ottelussa myös NHL-uransa avausmaalin. Hänen osumansa jäi Panthersin 5–2-voittoon päättyneen ottelun voittomaaliksi. Luostarinen sai ottelussa myös syöttöpisteen oltuaan kakkossyöttäjänä Keith Yandlen tekemään maaliin. Hänet valittiin ottelun ykköstähdeksi.

Heinäkuussa 2023 Luostarinen teki Panthersin kanssa kolmivuotisen ja yhteensä yhdeksän miljoonan dollarin arvoisen jatkosopimuksen.

### Maajoukkueura

Luostarinen edusti Suomea MM-kilpailuissa vuonna 2019, jolloin hän voitti maailmanmestaruuden. Luostarisen turnaus päättyi hänen neljänteen otteluunsa alkulohkon ottelussa Britanniaa vastaan polvivamman vuoksi. Yhteensä Luostarinen on pelannut 16 A-maaottelua tehopistein 1+1. Hän teki A-maajoukkuedebyyttinsä Channel One Cupin toisessa ottelussa 15. joulukuuta 2018 Moskovan VTB-jääpalatsissa Ruotsia vastaan. Luostarinen merkittiin Suomen kolmossentteriksi laidoilleen Teemu Turunen sekä toinen debytantti, Mika Partanen. Ensimmäisen A-maajoukkuemaalinsa hän teki Nordic Cupissa 25. huhtikuuta 2019 Kouvolassa Ruotsia vastaan. Luostarinen teki Suomen 5–4-voittomaalin vain 48 sekuntia ennen päätössummeria. Hän sai ottelussa myös syöttöpisteen Niko Ojamäen tekemään 1–1-tasoitusmaaliin.

Luostarinen putosi viimeisten joukossa Suomen alle 20-vuotiaiden MM-leiriryhmästä vuoden 2018 turnaukseen. Yhteensä hän on pelannut 19 nuorten maaottelua.

Muuta
-----

Luostarinen on harrastanut myös yleisurheilua Kuopion Reippaassa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | KalPa | SM-liiga | 32 | 3 | 4 | 7 | 14 | 17 | 1 | 2 | 3 | 14 |
| 2017–2018 | KalPa | SM-liiga | 55 | 6 | 14 | 20 | 58 | 6 | 1 | 2 | 3 | 4 |
| 2018–2019 | KalPa | SM-liiga | 54 | 15 | 21 | 36 | 79 | – | – | – | – | – | MM | 4 | 0 | 0 | 0 | 2 |
| 2019–2020 | Carolina Hurricanes | NHL | 8 | 0 | 1 | 1 | 0 | – | – | – | – | – |
|  | Charlotte Checkers | AHL | 44 | 8 | 17 | 25 | 24 | – | – | – | – | – |
|  | Springfield Thunderbirds | AHL | 5 | 0 | 0 | 0 | 0 | – | – | – | – | – |
| 2020–2021 | KalPa | SM-liiga | 17 | 5 | 10 | 15 | 14 | – | – | – | – | – |
|  | Florida Panthers | NHL | 44 | 3 | 5 | 8 | 12 | – | – | – | – | – |
| 2021–2022 | Florida Panthers | NHL | 78 | 9 | 17 | 26 | 12 | 10 | 1 | 1 | 2 | 2 |
| 2022–2023 | Florida Panthers | NHL | 82 | 17 | 26 | 43 | 28 | 16 | 2 | 3 | 5 | 4 |
| 4 kautta | yhteensä | NHL | 212 | 29 | 49 | 78 | 52 | 26 | 3 | 4 | 7 | 6 |
| 4 kautta | yhteensä | SM-liiga | 158 | 29 | 49 | 78 | 165 | 23 | 2 | 4 | 6 | 18 |

Lähteet
-------

* Eetu Luostarinen The Internet Hockey Databasessa (englanniksi)
* Eetu Luostarinen Eurohockey-sivustolla (englanniksi)
* Eetu Luostarinen *Elite Prospects*. Everysport Media Group AB.  (englanniksi)

### Viitteet

1. ↑  Haastattelu Chicagosta: Eetu Luostarinen *kalpa.fi*.  23.6.2017. KalPa Hockey Oy. Viitattu 27.7.2017.
2. 1 2 3 4 5 6 7  Eetu Luostarinen *Elite Prospects*. Everysport Media Group AB.  (englanniksi)
3. ↑  Kokoonpanot *liiga.fi*.  10.11.2016. Jääkiekon SM-liiga Oy. Viitattu 19.3.2019.
4. ↑  Ottelutilastot *liiga.fi*.  10.11.2016. Jääkiekon SM-liiga Oy. Viitattu 10.11.2016.
5. ↑  Otteluseuranta *liiga.fi*.  10.12.2016. Jääkiekon SM-liiga Oy. Viitattu 10.12.2016.
6. ↑  Kaksi maajoukkuepelaajaa jatkaa KalPassa *Jatkoaika.com*.  4.1.2017. Jatkoaika r.y. Viitattu 4.1.2017.
7. ↑  Otteluseuranta *liiga.fi*.  5.1.2018. Jääkiekon SM-liiga Oy. Viitattu 6.1.2018.
8. ↑  Elite Prospects - KalPa *eliteprospects.com*. Everysport Media Group. Viitattu 19.3.2019. (englanniksi)
9. ↑  Canes Sign Luostarinen to Entry-Level Contract *nhl.com/hurricanes*.  30.5.2019. RALEIGH, NC:  Carolina Hurricanes. Viitattu 2.6.2019. (englanniksi)
10. ↑  Hurmerinta, Eero: Suomalaisryntäys NHL:ään jatkuu: Luostariselle tulokassopimus Hurricanesiin *Jatkoaika.com*.  30.5.2019. Jatkoaika r.y. Viitattu 2.6.2019.
11. ↑  Saastamoinen, Lauri: Kylmät kävi! Carolina Hurricanes pisti kaksi suomalaista ulos NHL:stä *suomikiekko.com*.  26.9.2019. Nordic Sport Media. Viitattu 26.9.2019.
12. ↑  Nuutinen, Markus: MM-kultaleijona nostettiin NHL:ään – debytoi huippumielenkiintoisessa suomalaisottelussa? *suomikiekko.com*.  7.11.2019. Nordic Sport Media. Viitattu 8.11.2019.
13. ↑  Huttunen, Sasha: Kultaleijona sai tulikasteensa NHL:ssä – amerikkalaiset tv-selostajat äimistelivät: "Kuka näitä nimiä keksii Suomessa?" *iltalehti.fi*.  8.11.2019. Alma Media Suomi Oy. Viitattu 8.11.2019.
14. ↑  Karvonen, Ossi: Kultaleijona vakuutti päävalmentajan NHL-debyytissään, mutta sai selostajat hämilleen *MTVuutiset.fi*.  8.11.2019. Telia Company AB. Viitattu 8.11.2019.
15. ↑  New York Rangers - Carolina Hurricanes - November 7th, 2019 *NHL.com*.  7.11.2019. National Hockey League. Viitattu 8.11.2019. (englanniksi)
16. ↑  Panthers Acquire Haula, Wallmark, Luostarinen, Priskie from Carolina *nhl.com/panthers*.  24.2.2020. SUNRISE, Fla.:  Florida Panthers. Viitattu 26.2.2020. (englanniksi)
17. ↑  Hurricanes ja Panthers tekivät ison pelaajakaupan – Erik Haula ja Eetu Luostarinen Floridan lämpöön *Jatkoaika.com*.  24.2.2020. Jatkoaika r.y. Viitattu 24.2.2020.
18. ↑  Seppä, Lassi: Maailmanmestari Eetu Luostarinen vahvistaa KalPaa alkavalla kaudella − "Oli tietysti selvää, että meitä kiinnostaa aina huippupelaajat" *Jatkoaika.com*.  18.8.2020. Jatkoaika r.y. Viitattu 19.8.2020.
19. ↑  Seppä, Lassi: KalPan NHL-lainakaksikko matkaa Pohjois-Amerikkaan *Jatkoaika.com*.  21.12.2020. Jatkoaika r.y. Viitattu 22.12.2020.
20. ↑  Chicago Blackhawks - Florida Panthers - January 17th, 2021 *NHL.com*.  17.1.2021. National Hockey League. Viitattu 18.1.2021. (englanniksi)
21. ↑  Touru, Ville: Eetu Luostarinen yllätyssankari – pamautti ensimmäisen NHL-maalinsa ja loisti ykköstähtenä, myös Barkov pisteille *is.fi*.  18.1.2021. Viitattu 18.1.2021.
22. ↑
23. ↑  Kultajuhliin vaikka kainalosauvoissa – polvensa loukannut Eetu Luostarinen saa mitalinsa vasta tänään: "Odotan illalta paljon hauskanpitoa" *yle.fi*.  27.5.2019. Yleisradio Oy. Viitattu 28.5.2019.
24. ↑  Tilanne 28.5.2019
25. ↑  FIN - SWE (Line Up) *stats.swehockey.se*.  15.12.2018. Svenska Ishockeyförbundet. Viitattu 19.8.2020. (englanniksi)
26. ↑  FIN - SWE (5-4) *stats.swehockey.se*.  25.4.2019. Svenska Ishockeyförbundet. Viitattu 19.8.2020. (englanniksi)
27. ↑  Teiskonlahti, Kirsi: Nuorten Leijonien MM-joukkue selvillä: leiriryhmästä putosi neljä pelaajaa *Jatkoaika.com*.  25.12.2017. Jatkoaika r.y. Viitattu 23.12.2017.
28. ↑  tulokset 10.6.2014 *kuopionreipas.fi*. Kuopion Reipas ry.  Arkistoitu 11.11.2016. Viitattu 10.11.2016.

Suomen joukkue – Jääkiekon MM-kilpailut 2019
4 Lehtonen (**A**) |
7 Kaski |
12 Anttila (**C**) |
15 Ilomäki |
19 Savinainen (**A**) |
20 Ojamäki |
21 Tyrväinen |
24 Kakko |
25 Rajala |
27 Luostarinen |
28 Jokiharju |
30 Lankinen |
35 Vehviläinen |
40 Lindbohm |
41 Kiviranta |
45 Olkinuora |
50 Koivisto |
55 Ohtamaa |
58 Hakanpää |
65 Manninen |
70 Mikkola |
71 Kuusela |
76 Sallinen |
82 Pesonen |
91 Lammikko |
Valmentaja Jukka Jalonen



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |